 

**בבית הדין הצבאי המחוזי**

**במחוז שיפוטי מרכז**

**בפני השופטים: סא"ל מיכל אמברם-שחר**

**בעניין: התובע הצבאי (ע"י ב"כ, קמ"ש נאור אלון סוסנוסקי)**

**נגד**

**ח/XXX סמל ע' א' א' (ע"י ב"כ, עו"ד עופר קופרמן)**

**הכרעת - דין**

על פי הודאתו, מורשע הנאשם בעבירה של הוצאת נשק מרשות הצבא, לפי סעיף 78 לחוק השיפוט הצבאי, התשט"ו-1955, בהתאם לכתב האישום ולפרטים הנוספים.

* **ניתנה היום, 06/01/2020, ט' בטבת התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופט אב"ד שופט

**גזר - דין**

הנאשם, המשרת כגשש, הורשע על פי הודאתו בעבירה של הוצאת נשק מרשות הצבא. מכתב האישום עולה כי במהלך חודש דצמבר 2017, בעת ששהה הנאשם במחנה בא"פ לכיש, הוציא שש קופסאות, המכילות כל אחת 30 כדורי תחמושת מסוג 5.56. בחלוף שבועיים, הוציא שרשיר כדורי תחמושת מסוג 5.56 ומחסנית ריקה של נשק מסוג M16. בהמשך, מכר את הכדורים לחייל אחר בתמורה לסכום של 250 ₪.

חקירת הנאשם נפתחה בעקבות קבלת מידע מודיעיני על החזקת אמל"ח בביתו. בחקירה הודה הנאשם במיוחס לו. הנאשם נתון במעצר ממשי מיום 10.12.2019.

חומרה יתרה נודעת להוצאת אמל"ח ולמכירתו. במסגרת הסדר הטיעון שהציגו הצדדים, ניתן משקל לטיב העבירה האמורה, ולצד זאת, לוויתור ההגנה על טענות ראייתיות שונות, להודאת הנאשם בהזדמנות הראשונה והחיסכון בזמן שיפוטי. הצדדים נתנו דעתם גם לנסיבותיו המשפחתיות של הנאשם, שנישא זה מקרוב ולשיקולים נוספים בהקשר זה שלא פורטו מטעם צנעת הפרט.

בנסיבות הכוללות, מצאנו לכבד את עתירתם המשותפת של הצדדים לעניין העונש, ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **שמונים ושמונה (88) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן תשעים (90) ימים למשך שנתיים (2), לבל יעבור כל עבירה בנשק, וכן, עבירה שיש בה יסוד של שליחת יד ברכוש הזולת.**
3. **קנס בסך חמשות מאות ש"ח (500 ₪) אשר ישולם על ידי הנאשם בשני תשלומים שווים, חודשיים ועוקבים, החל מיום 01.03.2020 , על פי שוברי תשלום שתמציא מזכירות בית הדין. באם לא ישלם הנאשם את אחד התשלומים במועד יועמד הקנס כולו לפירעון מיידי.**
4. **הורדה לדרגת טוראי.**
5. **זכות ערעור כחוק.**
6. **ניתן היום, 06/01/2020, ט' בטבת תש"פ, והודע בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופט אב"ד שופט

**העתק נכון מהמקור  
  
ק' בית הדין**

**נערך על ידי: ד.ז.**

**בתאריך: 06.01.2020.**

**חתימת המגיה: כ' ג'.**